b"\n_START_ARTICLE_\nTime Warner\n_START_PARAGRAPH_\nTime Warner, Inc. (po zdru\xc5\xbeitvi z AT&T zdaj imenovano WarnerMedia) je bil medijski konglomerat, ki je neko\xc4\x8d obvladoval velik dele\xc5\xbe na podro\xc4\x8djih filma, televizije, telekomunikacij, zalo\xc5\xbeni\xc5\xa1tva ter internetnih storitev. Sredi\xc5\xa1\xc4\x8de korporacije je bilo v New Yorku, ZDA. Bil je tretji najve\xc4\x8dji igralec na podro\xc4\x8dju zabavni\xc5\xa1tva iz naslova prihodkov, takoj za Comcast in The Walt Disney Company. Pod njegovim lastni\xc5\xa1tvom je bil tudi hollywoodski studio Warner Bros. Entertainment, Inc._NEWLINE_Podjetje je v letu 2016 zaposlovalo 24.600 ljudi in ustvarilo 28,11 milijard dolarjev prihodkov (s 3,83 milijarde \xc4\x8distega dobi\xc4\x8dka). Pod podjetjem je delovala tudi vrsta znanih podjetij in blagovnih znamk na primer: HBO, Cartoon Network, CNN, DC Comics in The CW._NEWLINE_Time Warner je bil v\xc4\x8dasih lastnik naslednjih podjetij: AOL, Time Inc., Time Warner Cable, Warner Books in Warner Music Group. Podjetja danes poslujejo povsem lo\xc4\x8deno, z istim imenom. Podjetja so se od Time Warner lo\xc4\x8dila v letih od 2004-2014.\n_START_SECTION_\nAT&T in prevzem Time Warner-ja\n_START_PARAGRAPH_\nTelekomunikacijski gigant AT&T je 23. oktobra 2016 potrdil, da bo za 85 milijard dolarjev (108,7 milijard iz naslova prodaje delnic in dolgov) odkupil in s tem postal novi lastnik Time Warner-ja. S to potezo bo AT&T pod upravljanje prevzel vsa h\xc4\x8derinska podjetja, tudi divizijo Warner Bros. Entertainment. Delni\xc4\x8darji podjetja Time Warner so 15. februarja 2017 z 78 odstotki podpore potrdili zdru\xc5\xbeitev podjetij. Transakcija naj bi se zaklju\xc4\x8dila ob koncu leta 2017, vendar se je izjalovila. Viri trdijo, da naj bi prevzem morala potrditi \xc5\xa1e vsaj Department of Justice (slo. ''Ministrstvo za pravosodje'') in Federal Communications Commission (FCC), regulator podro\xc4\x8dja komuniciranja na ozemlju ZDA a nakupu nista naklonjena. Predsednik ZDA Donald Trump naj bi nakupu nasprotoval._NEWLINE_12. junija 2018 je AT&T sporo\xc4\x8dil, da je prevzem uradno kon\xc4\x8dan, s tem ko je zmagal proti to\xc5\xbebi ameri\xc5\xa1kega pravosodnega ministrstva, ki so AT&T o\xc4\x8ditali monopol in vertikalno integracijo, ki bi nastala z zdru\xc5\xbeitvijo. Time Warner, kot blagovna znamka je sedaj preteklost, novonastalo ime podjetja od 15. junija je WarnerMedia (oz. Warner Media Group), ki zdru\xc5\xbeuje divizije HBO, Turner in Warner Bros Entertainment.\n_START_SECTION_\nSlovenska vpletenost v podjetje\n_START_PARAGRAPH_\nPodjetje Pro Plus, d.o.o., ki ga poznamo predvsem kot izdajatelja TV programov Pop, Kanal A, Oto, Kino, Brio, spletnega novi\xc4\x8darskega portala 24ur.com in spletne video-knji\xc5\xbenice Voyo, je del lastni\xc5\xa1ke strukture Central European Media Enterprises Ltd. (CME), katerega najve\xc4\x8dji lastnik je ravno Time Warner (49,9%)."